# Die Schedelsche Weltchronik (deutsch):279

| 278 <<<Vorheriges Blatt | Die Schedelsche Weltchronik Blatt CCLXXIX | Nächstes Blatt>>> 280 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## CCLXXVIII verso:

ist die maist kawfmanschatz rauhe ware. der geprauch des gelts ist vnbekant. an des gelts stat geprauchen sie die rauhen ware. als zo$^e$bel vnnd der gleichen. Die edeln weiber haben offenlich pulen oder ko$^e$bßmann mit verhengknus irer eemann. die heissen sie helffer der ee. Den mannen ist nit gepu$^e$rlich sunder schentlich neben iren eelichen frawen zuweiber zehaben. Sie entledigen sich leichtlich irer ee vnnd nemen denn wider aneinander. Bey den Littawrn gefelt vil wachs vnd ho$^e$nigs dz die wilden pynen in den welden außziehen. der geprauch des weins ist bey inen seltsam vnd fast schwartzs brot. so haben sie von dem vihe vil milch. Das gezu$^e$ng diss volcks ist Windisch. dann diss ist gar ein weite zung vnd in vil seckt getailt. wann ettlich auß den windischen hangen der ro$^e$mischen kirchen an. als die dalmacier. croacier. crayner vnd poln. Ettlich der kriechischen irrung als die Bulgari Rewssen vnd vil auß den Littawern. Ettlich haben sundere ketzerey erdacht. als die Beheim Merhern vnd Bossen. Vnder denen der miast tayl der Manicheyschen absynnigkeit nachhenngt. Ettlich sind nochmals mit haidnischer plintheit verfinstert als vil auß den Littawern. auß denen ein große anzal zu dem cristenlichen glawben bekert worden ist. als Vladislaus in disem volck das polnisch ko$^e$nigreich anname. dann ettlich auß den Littawern hetten dauor die schlangen angebettet. ein yeder hawßuater het ein schlangen in einem winckel die speyset er. Ettlich ereten dz fewr fu$^e$r heillig. ettlich die sunnen. vnd einen vbergrossen eyßnen hamer. ettlich den waldt. von disen irrungen vnd aberglawben allen sind sie zu Cristo bekeret worden durch einen von Prag pu$^e$rtig Jheronimus genant. der zu den zeiten des vrsprungs vnd anfangs der hussitischen ketzerey auß Beheim gein Poln flihende von dem Polnischen ko$^e$nig Vladislao befelhbrieff an den Littawischen fu$^e$rsten Vitoldum empfieng in die Littaw zohe vnnd die vorberu$^e$rten irrung vnder dem volck außrewtet.
DIe Rewssen stossen an die Littawer ein grobs vngeschickts volck. Alda ist die gross statt Nogartte. dahin die Teu$^e$tschen kawflewt mit großer arbai raysen. Alda ist grosse habe. vil silbers. vnnd ko$^e$stliche rauhe war kawffende vnd verkawffende. das silber gewegen vnd nicht gepregt geprauchende. Alda mitten auff dem margk ist ein vieregketer stain welcher auff denselben steygen mag vnd nit herab geworffen wirdt der erlanngt die herrschung der statt.
Eyfland darnach die letst gegent vnd prouintz der cristen stost gein mitternacht an die rewssen. Die Tarter lawfen offt in dise gegent. Die teu$^e$tschen bru$^e$eder habin diss land mit dem schwert gesucht vnd zu cristenlichen glawben gezwungen. dann es was dauor haidnisch vnd eret die abgo$^e$tterey. An dise gegent ru$^e$ert vom nydergang das balteeisch meer. das ettlich das alt wendelmeer gehaissen haben. die weil die mitternachtlich gegent als yetzo den kriechen vnd walhen nochmals nit bekant was der cristenlich glawb hat disen tail der erden vnßerm geschlecht ero$^e$ffnet. vnd die grobheit der grawsamen vo$^e$lcker hingenomen vnd ir leben zu sytlicherm wesen gebracht.
ZWischen Eyfland vnd Preu$^e$ßen ist ein klains land villeicht einer tagrays prayt aber fast lang von den preu$^e$ssen gein Eyfland. darinn wonet ein volck Massagete genant das ist weder haidnisch noch recht cristglawbig vnd doch dem polnischen gewalt vnderworffen. vnd von dannen heer erstreckt sich dz polnisch ko$^e$nigreich bis an das meer.

## CCLXXIX recto:

Nach dem Massagetischen volck begegnen die Preu$^e$ßen. Die wonen an beden gestadten dess fluss die Weichsel genant. die dann ein endschaft des Polnischen vnd Teu$^e$tschen lands ist. die entspringt auß den pergen die Poln vnd Hungern schaiden. vnd befeu$^e$chtiget einen tayl des Polnischen lands. aber sie lawft durch Preu$^e$ßen auß vnd auß von det statt Dorn bis gein Tantzko alda rynnet sie in das meer. Vnd nach dem hieuor in dem bu$^o$ch am .cc.x. blat von gelegenhait diss lands vnd von den kriegs geschihten zwischen den Teu$^e$tschen bru$^e$edern vnd Polnischen ko$^e$nigen in disem land verloffen meldung vnd anzaigung beschehen ist so wirdt an dem end vermiden die beschreybung derselben ding durch Eneam nach der leng begriffen alhie abermals zeuerkleren.
* ↑ wendisch, d.h. slawisch